b'\n_START_ARTICLE_\nKaipio (yritys)\n_START_PARAGRAPH_\nKaipio Oy on 1891 perustettu suomalainen kassakaappeja valmistanut yritys, joka oli aikanaan my\xc3\xb6s merkitt\xc3\xa4v\xc3\xa4 linja-autokorien valmistaja. Vuonna 1978 sen osti 1944 perustettu Kaso Oy, ja yhti\xc3\xb6 on nyky\xc3\xa4\xc3\xa4n osa Kaso-konsernia._NEWLINE_Yritys aloitti toimintansa Tampereella 1891 G. R. Grundstr\xc3\xb6min Kassakaappitehdas Oy nimell\xc3\xa4, ja vuonna 1935 nimeksi muutettiin Kaipio Oy. Nimens\xc3\xa4 mukaisesti se keskittyi kassakaappien valmistukseen. Yrityksen toimitilat sijaitsivat Tampereen Tammelan kaupunginosassa Vellamonkatu 19:ss\xc3\xa4. Vuonna 1931 ostettiin konkurssiin joutunut Tampereen Autokaritehdas Oy, ja yrityksen toiminta laajeni autokorien valmistukseen. Autokorivalmistus jatkui vuoteen 1955 saakka, ja kaikkiaan Kaipio valmisti noin 2 000 linja-auton koria ja sen lis\xc3\xa4ksi erikoiskoreja ja kuorma-auton hyttej\xc3\xa4. Kaipio valmisti 1940- ja 1950-luvun vaihteessa my\xc3\xb6s raitiovaunuja Helsingin ja Turun liikennelaitoksille._NEWLINE_Korinvalmistuksen p\xc3\xa4\xc3\xa4tytty\xc3\xa4 Kaipio keskittyi kassakaappituotantoon. Vuonna 1989 Kaipio Oy sai uudet 6 600 neli\xc3\xb6metrin toimitilat Tampereen Lakalaivasta.'